**ערב לקורס מסכם תשפ"ב – קבוצות לא מגדריות**

הקדמה לצוות ההדרכה:

בשנים האחרונות החלה תנועה משמעותית בשבטי התנועה של נטישת החלוקה המסורתית של קבוצות לפי מגדר (קבוצות בנים וקבוצות בנות). אנו עדים ליותר ויותר שבטים והנהגות שמערערים על חלוקה זו, ומתוך תפיסה של שוויון מגדרי ותיקון תפיסות מגדריות שנהוגות בחברה שלנו, מחלקים את הקבוצות בשבט בקבוצה שאיננה על פי מגדר.

תהליך זה, שהחל כאמור מלמטה למעלה, והתקבל כהחלטת מועצת התנועה, יגיע לשיאו בשנים הקרובות. תנועת הצופים קוראת לכל שבטי והנהגות התנועה לזנוח את החלוקה המגדרית, לקיים תהליך חינוכי - מהותי מעמיק ולבנות קבוצות שלא מחולקות מגדרית בשבטים. על כן הצבנו לעצמנו יעד - עד שנת הפעילות תשפ"ו כלל שבטי תנועת הצופים יעברו לקבוצות שאינן בחלוקה מגדרית, זאת תוך שמירה על עקרון "הקבוצה הקטנה".

***"המטרה העיקרית של שיטת הקבוצה – להטיל אחריות של ממש על מספר רב של נערים. שיטת הקבוצה מעניקה לצופה את ההרגשה שקולו נשמע ובדעתו מתחשבים בניהול פעיולות הגדוד כולו"*** (מתוך "צופיות לבני הנעורים", מאת באדן פאוול).

כחלק מתהליך זה, אנחנו מזמינים.ות את הנהגות התנועה לעשות שימוש בערכת קלפים זו. בעזרת ערכה זו, יוכל צוות ההדרכה בקורס המסכם, לקיים דיון אחוותי אודות משמעות ההדרכה גם בדגש על הבניות מגדריות והאחיות שלנו לאפשר לכל חניכ.ה לשגשג ללא קשר לשייכותו המינית או המגדרית. מטרת ערכת הקלפים היא להציף דפוסי חשיבה והטיות מגדריות ולסיוע לצוותי ההדרכה העתידיים בשבטים להיות מודעים וערניים לתפיסות אלו.

מהלך הפעילות:

נפרוס במרכז המעגל את הקלפים כאשר השאלות מופנות כלפי מעלה.

בכל פעם נבקש מאחד.ת מחברי.ות האחווה לבחור שאלה שהיו רוצים.ות להתעסק בה והקבוצה תענה על השאלה. ניתן לקיים סבב בין החניכות.ים או לבחור בשיטת "פופקורן". בכל מקרה, לא רק מי שבוחר.ת את השאלה עונה עליה, כלל חברי וחברות הקבוצה יכולים.ות לענות.

כשהקבוצה מסיימת לדון באחת השאלות, נרים הפוך את הקלף על צידו האחורי ואחת.ד החניכים.ות ת.יקריא את התשובה או ההתייחסות. בחלק מהקלפים, הצד האחורי אינו מספר תשובה אחת נכונה, אלא הזמנה לחשיבה נוספת או נקודות לדיון.

שימו לב – בנספח המדריכ.ה תוכל למצוא ההתייחסויות לחלק מהשאלות שעל גבי הקלפים. נדגיש כי לא קיימת חובה לשאול את כל השאלות. ניתן ורצוי להוסיף שאלות המתאימות לקבוצה ולהנהגה אך אלו שאלות השראה שיכולות להעמיק את השיח הקבוצתי.

נספח למדריכ.ה – שאלות, התייחסות ושאלות נוספות לדיון

**למה בצופים יש קבוצות מפוצלות של בנים ובנות?**

אין הנחיה תנועתית להפרדה מגדרית בפעילות. ההתייחסות התנועתית היחידה נוגעת לגודל הקבוצה כאשר ההמלצה היא לפצל שכבות גיל לקבוצות קטנות כדי לאפשר חוויה חינוכית מיטבית. מבחינתנו גודל קבוצה אידאלי הוא 12 חניכים.ות ולא יותר מ25 (בשכבות בכיתות הגבוהות).

***"המטרה העיקרית של שיטת הקבוצה – להטיל אחריות של ממש על מספר רב של נערים. שיטת הקבוצה מעניקה לצופה את ההרגשה שקולו נשמע ובדעתו מתחשבים בניהול פעיולות הגדוד כולו"*** (מתוך "צופיות לבני הנעורים", מאת באדן פאוול).

שבטי התנועה בוחרים לפצל על פי שיקולים שונים, יש שבטים שמחלקים על פי חלוקה הנקבעת מראש עם המורה, בקשות החניכים.ות וחלק מהשבטים נוהגים לחלק לפי בנים – בנות.

מקור ההפרדה המסורתית בחלק מהשבטים יכול להיות בעקבות החלוקה הצופית בעולם המחולקת את החניכות.ים לשתי תנועות נפרדות - צופים בנים וצופים בנות Boy scouts and Girl scouts. חלוקה זו זלגה בחלקה אל תוך תנועת הצופים העבריים.

**האם אי פעם הרגשתי שיש משמעות לזה שאני בן/בת בשבט/ בצופים?**

ההשתייכות המגדרית שלנו משפיע על חיי היום יום שלנו, בין אם נרצה בכך ובין אם לא. אנו חיים בחברה בה לכל מגדר ישנן ציפיות חברתיות למאפיינים מגדריים. אך השאלה אם זה הדבר היחיד שצובע את החוויה שלי בשבט שבו אני גדל.ה. כן הינו רוצים לחיות בחברה/ בשבט שבו יכולות, כישורים, תפקידים ומאפיינים לא קשורים לשייכות מגדרית. כלומר, זה שאני בן לא אומר שאני אוהב X ויכול לעשות Y או לא לעשות Z.

שאלות המשך למדריכ.ה:

* זו חווית מעצימה או מקטינה להרגיש שאני בן/בת?
* האם נרצה שגם החניכים.ות שלנו יחוו את זה?
* למה שיחוו/לא יחוו?
* אם זו חוויה חיובית - איך היא תראה בפועל? אם זו חוויה שלילית – איך נמנע את זה?

**איך תבחרו מה לבקש בשיבוצים לשנה הבאה?**

חלקנו נבחר להיות פעילים.ות חלקנו נבחר להדריך. האם כשאתם.ן בוחרים הדרכה יש לכם.ן בראש הדרכה של בנים או בנות? האם יש הבדל? ואם כן מה ההבדל בעצם?

כולנו חיים בחברה עם ציפיות מגדריות, שיצרה אצלנו תפיסות שונות על יכולות או מאפיינים של בנים ושל בנות. כתוצאה מכך הרבה פעמים קבוצות בנות נתפסות כשונות באופן משמעותי מקבוצות בנים. בפועל, בהסתכלות על החברים והחברות שלנו, אנחנו רואים שוני אנושי שלא קשור דווקא במגדר אליו הם.ן משתייכים.ות. דבר זה פוגש אותנו גם בקבוצות ההדרכה וגם בכל פעילות שנבחר לבצע בשנה הבאה.

שאלות המשך למדריכ.ה:

* למה בחרת הדרכה בנות? כי זה קל יותר?
* מה התפיסה לגבי הדרכה של בנים?
* מה התפיסה לגבי הדרכה של בנות?
* האם החניכות.ים מרגישות.ים שיש שוני בין הקבוצות?

**האם יש שוני בין פעולות של בנים ושל בנות?**

פעמים רבות, אם נסתכל על קבוצת בנים בכיתה ה' עוברת פעולה ועל קבוצת בנות בכיתה ה' עוברות פעולה – הפעולה תיראה לנו אחרת. אבל שווה לעצור ולשאול את עצמנו מה מוביל לזה? האם זה באמת תחומי עניין אחרים או שאולי החברה (ואנחנו כחלק מהחברה) מתייחסים.ות שונה לבנים ולבנות והציפייה הזו יוצרת את השוני בהתנהגות?

ברגע שנצפה מהחניכים והחניכות שלנו לאותו תפקוד ונתאים להם.ן את האפשרויות, נופתע לגלות שבנים יכולים להנות מפעילות שקטה או דיון ובנות יכולות להנות מהדלקת מדורה או משחק ספורטיבי והם יכולים גם להנות מפעילות זו יחד. בנים ובנות יכולים ליהנות מכל סוגי הפעילויות וחבל להגביל מגדר מסוים לפעילות מסוג כזה או אחר. תפקידנו הוא דווקא להגיש ולייצר הצלחות בסוגי פעילויות שהחניכים והחניכות שלנו לא היו מתנסים.ות בהם.

יש כאלה שאומרים שהם.ן לא מסתדרים.ות אבל החניכים והחניכות שלנו נמצאים ביחד באותה הכיתה כל הבוקר – למה שדווקא בצופים הם.ן לא יצליחו ליהנות ביחד?

**האם יש לנו ציפייה אחרת מחניכים וחניכות באותו הקבוצה?**

הרבה פעמים מצופה מהבנים להיות אקטיביים ופעלתניים ומהבנות להיות "נסיכות". בפועל, גם בין הבנים יש שוני גדול בתכונות, מאפיינים ורצונות וגם כמובן בתוך קבוצת הבנות. יש בנות שאוהבות לרוץ, יש כאלה שאוהבת יצירה וכו'.

דמיינו סרט ילדים.ות מפעם, מי הגיבור החזק ומי הנסיכה על העדשה/במגדל/עם נעל הזכוכית?
עכשיו דמיינו סרט מהיום – האם אלזה צריכה גיבור שיציל אותה? אמיצה מפחדת לרוץ או להתלכלך?

שאלות המשך למדריכ.ה:

* מי מדליק את המדורה בשכבה שלכם.ן? מי מהחניכות.ים יודע.ת להדליק מדורה?
* האם יש חלוקת תפקדים מגדרית צבועה מגדר בקבוצות ובגדוד שלכם.ן – פורמלית או לא פורמלית?

(פורמלית = תפקיד של מדריכה, תפקיד של ראש מחסן, אחראי מבנה. לא פורמלית = מי מדבר בישיבת שכב"ג? מי עושה את המורל? מי מוביל דעת הקהל בשכב"ג?)

**מה התפקיד שלי כמדריך.ה בשנה הבאה? / איזה יכולות אני צריכ.ה כדי להדריך?**

*"התפקיד של המדריכ.ה הוא לחשוב וליצר אמון בינה לבין הקבוצה וכן לבנות תחושת שייכות קבוצתית שהיא חוצת-מגדר. המשמעות היתה להפסיק לחשוב במשקפיים מגדריים על אופי הפעולה ולעבור לחשוב על מאפייני הילדים והדינמיקה האחוותית באופן ספציפי ולהכיר כל אחד ואחת ואת ההתנהלות שלהם ושלהן ביחד כאחווה. מהזווית שלי כמדריכה, לא עשיתי משהו שונה ממה שהייתי אמורה לעשות גם כמדריכת קבוצה בחלוקה מגדרית."*

מתוך מכתב של אלה, מדריכה משבט "אביב", הנהגת תל אביב יפו.

שאלות המשך למדריכ.ה:

* האם יש שוני בקבוצת בנים או קבוצת בנות?
* אם כן, למה יש שוני?

ניתן להוסיף: כל חניך וכל חניכה הן.ם ייחודיים.ות, יש צרכים שונים ויכולות שונות לכל אחת ואחד ועלינו כמדריכות.ים לראות, להכיר ולהתאים את עצמנו אליהן.ם.

**מה התפקיד של הצופים בקידום שוויון מגדרי?**

תנועת הצופים, על כל שבטיה, רואה בעצמה תנועה חינוכית-חברתית. ככזו, היא שואפת לתיקון עוולות חברתיות וליצירת חברת מופת בשבטים, בהנהגות ובהמשך גם בחברה בישראל בכלל.

קידום שוויון בין המינים והמגדרים חיוני ליצירת חברה פלורליסטית, סובלנית ודמוקרטית. הוא מאפשר הן לבנים והן לבנות לבטא את עצמם.ן בצורה שלמה. על-פי ארגון הבריאות העולמי קידום שוויון מגדרי הוא מרכיב משמעותי במניעת אלימות מינית ואי צדק חברתי בין נשים לגברים.

הפעילות הצופית מאפשרת לקיים מרחב חברתי משמעותי עבור כלל באי ובאות השבט, לקיים מפגש בין אישי מעצים ומלמד ולקדם שינויים מרחקי לכת. קידום של שוויון מגדרי בשבטים שלנו יסייע לא רק לחניכות ולחניכים, אלא גם לנו ולדור הבא שיגיע אחריהן.ם.

**מה היכולת הכי חשובה שארצה לפתח בקרב החניכים והחניכות שלי?**

היכולות המרכזיות שעומדות לנגד עיינו הוא פיתוח א.נשים עצמאיים.ות, עם חשיבה ביקורתית, מובילים.ות ומשפיעים.ות בהחברה. נוער או א.נשים ששואבים את הכוחות מהקבוצה ומקיימים מערכת יחסים הדדית בין חברי.ות הקבוצה ומחוצה לה

דמות הצופה הבוגר.ת אליה מוביל המסע בצופים מוגדרת כך:

* הצופה הבוגר הינו אזרח.ית טוב.ה ומועיל.ה, המקיים.ת הלכה למעשה את מידות הצופה ופועל.ת ברוח ההבטחה הצופית.
* אהבת הארץ והעם בליבו.ה של הצופה והוא.יא פועל.ת להעמקת הקשר בין המורשת היהודית לחיים במדינת ישראל.
* הצופה הבוגר.ת חושב.ת באופן ביקורתי, רגיש.ה למצוקות חברתיות, ופועל.ת לשינוי ולתיקון פני החברה, לקידום ערך כבוד האדם וחירותו ולשמירה של הזכויות של כל פרט וקבוצה.
* הצופה הבוגר.ת י.תפעל מתוך סובלנות וקבלת האחר ליצירת מכנה משותף וערבות הדדית בין שונים-שווים בחברה הישראלית.

שאלות המשך למדריכ.ה:

* האם יש יכולת שונה שנרצה לראות אצל בנים ואצל בנות?
* אם לשם המסע מוביל, מה אני צריך ללמוד על עצמי בתוך הקבוצה? מה אני מביאה לקבוצה?
* מה האחריות של הקבוצה בתוך המסע לדמות הצופה הבוגר.ת?

**מה יש יותר בתנועת הצופים בנים או בנות? למה?**

בתנועת הצופים היום פעילות יותר חניכות מחניכים. אך בחתך גילאי, נראה מצב קצת שונה. בעוד בשכבות הצעירות (ד' – ה') הפער לא גדול במיוחד ומשתנה בין שכבה לשכבה או בין שבט לשבט. בשכבות הנעורים רואים ירידה דרסטית של חניכים ועלייה של חניכות.

הפעילות בשכבות הנעורים מאופיינת בפעילויות תוכן רבות יותר, תהליכי הבטחה, קורס ועוד המובילים לירידה של חניכים שמגיעים אל שכבות הנעורים מבלי תהליך למידה והתפתחות התאומים לתהליכי הלמידה וההתפתחות של החניכות מאותה שכבת הגיל.

שאלות המשך למדריכ.ה:

* האם היינו רוצות.ים שהתנועה תהיה במספר זהה של חניכים וחניכות?
* מה התפקיד שלי כמדריך.ה של קבוצה ללא חלוקה מגדרית?
* איך אני מתאים.ה את הפעולה שלי לכל חניכה וחניך בלי קשר למגדר?

**מה החוויה של חניכ.ה בקבוצה שהיא ללא חלוקה מגדרית?**

*"בן דוד שלי בשבט אחר והקבוצה שלו מפוצלת לבנים ולבנות, תכלס הוא אומר שזה משמעם, אצלנו זה כיף יותר, זה הגיוני שנהיה ביחד, לא?"* (ינאי, חניך ה').

משאלונים שהועברו בשבטי התנועה התברר כי החניכים והחניכות לא ממש מבינים.ות מה הבעיה בקבוצות מעורבות מגדר. הן.ם בעצם רגילות.ים להיות ביחד בכיתה ובגן מהרגע שנכנסו למסגרות חינוכיות, אז החלוקה הזו בשבט לא זרה להן.ם, ואפילו הגיונית.

לפעמים, למי שהיו בקבוצת בנים.ות או הדריכו קבוצת בנות.ים קצת קשה להבין איך בדיוק הדברים עובדים שכן זו חוויה שלפעמים קצת קשה לדמיין. מדובר בהרגל, ואנחנו צריכים להיות ערים.ות לו. שכן הרגל איננו סיבה חינוכית וערכים מוצדקת להמשיך לפעול בדרך מסוימת.

שאלות נוספות לקורס ראשג"דים

**איך מכשרים צוות להדרכה?**

הרשג"ד.ית רואה בעצמו.ה מדריך.ה בכיר.ה, ואת מדריכיו.ה רואה כחניכים.ות אך גם כמדריכים.ות שהוא.יא אמון.ה על הצלחתן.ם בתפקיד. על הרשג"ד לתפוס את המדריכים.ות כשותפים.ות מרכזיים.ות לעיצוב התפיסה החינוכית והערכית של הגדוד. עליו.ה להיות מודל לחיקוי, הן באופן הובלת הצוות, הן ביחס שלו.ה לחניכים.ות, והן כחבר.ת שכב"ג בשבט. מתוקף תפקידו.ה אחראי.ת הרשג"ד.ית על הובלת תהליכים חינוכיים בגדוד וקידומם, לצד העצמת החניכים.ות ופיתוח תחושת השייכות שלהם.ן לקבוצה, לגדוד, לשבט ולתנועת הצופים. כמו כן, הרשג"ד.ית אחראי.ת לקידום פעילות ערכית וחינוכית ברוח ערכי תנועה, על בסיס עקרונות הצופיות ובדגש על הכלי הצופי.

(מתוך המסע בצופים – "הרשג"ד.ית כמורה.ת דרך")

שאלות המשך למדריכ.ה:

* מה מאפיין את המדריכות בצוות העתידי שלכם.ן? מה מאפיין את המדריכים?
* האם יש הבדל בין הכשרה למדריך ומדריכה?
* האם יש הבדל בין מדריכ.ה לקבוצת בנים ולקבוצת בנות?
* האם יש הבדל בין מדריכ.ה של קבוצה מגדרי לקבוצה ללא חלוקה מגדרית?

**איך נחלק כיתה לקבוצות ללא חלוקה מגדרית?**

שונות ומגוון מהווים יתרון בקבוצה, הם מאפשרים התפתחות שליחסים ההדדיים בין חברות וחברי הקבוצה ומעודדים לגלות אחריות על העשייה המשותפת, מעמיקה ומרחיבה את השיח. בנוסף, השונות מאפשרת יצירת מרחב מעשיר ומלמד לכל המשתתפות והמשתתפים. נרצה לראות בכל קבוצה מגוון אנושי רחב ככל שניתן – מגוונים אישיותיים והתנהגותיים, מגדריים, תפיסות וערכים ועוד.

ואיך נחלק פרקטית?

ראשית, החלוקה תתבצע עם הכניסה של הכיתה לצופים. בכיתה ד' או כבר בפרויקט ג'.

בכיתות שבאופן מסורתי מגיעות במלואן, נתחיל את שלוש הפעולות הראשונות מחלוקה אקראית של הקבוצות התאומות, וצוות המדריכים.ות של הקבוצות התאומות (מדרכי אותה הכיתה) יבחנו את החלוקה ומה כמות החניכים.ות שמגיעה לצופים. לאחר שלוש פעולות, בסיוע של מחנכ.ת הכיתה, תתקיים חלוקה של 2 הקבוצות. זאת במידה וכמות החניכים.ות בכיתה עולה על 15 חניכים.ות.

חשוב מאוד מהחלוקה תהיה נושמת ורגישה: ניתן לאפשר מעברים בתחילת השנה ואין צורך "לקדש" את השוויון המספרי בין הקבוצות.